O‘zbekiston Respublikasi Moliya vazirligi huzuridagi Inqirozga qarshi kurashish jamg‘armasiga Xalqaro valyuta jamg‘armasidan mablag‘lar jalb qilish chora-tadbirlari to‘g‘risida

O‘zbekiston Respublikasi Prezidentining “Koronavirus pandemiyasi va global inqiroz holatlarining iqtisodiyot tarmoqlariga salbiy ta’sirini yumshatish bo‘yicha birinchi navbatdagi chora-tadbirlari to‘g‘risida” 2020-yil 19-martdagi PF-5969-son Farmoni ijrosini ta’minlash maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Hukumati tomonidan Xalqaro valyuta jamg‘armasining (keyingi o‘rinlarda — XVJ) “Tezkor kreditlash dasturi” bo‘yicha 10 yil muddatga 5 yillik imtiyozli davri bilan 92,05 million maxsus ayirboshlash huquqi (MAH yoki SDR) miqdoridagi foizsiz qarz va “Tezkor moliyalashtirish instrumenti” bo‘yicha 5 yil muddatga 3 yillik imtiyozli davri bilan 183,55 million MAH miqdoridagi qarz ajratish bo‘yicha rasmiy so‘rovnoma yuborilganligi; 
 XVJ tomonidan mazkur so‘rovnoma asosida 2020-yil 18-may kuni O‘zbekiston Respublikasiga yuqoridagi mablag‘lar ajratilishi ma’qullaganligi;
 O‘zbekiston Respublikasi Hukumati va O‘zbekiston Respublikasi Markaziy banki o‘rtasida mazkur qarzlarni O‘zbekiston Respublikasi respublika byujetiga tushirish va qarzga xizmat ko‘rsatish mexanizmlarini ifodalovchi Anglashuv Memorandumi imzolanganligi;
 XVJ tomonidan ajratiladigan qarzlar O‘zbekiston Respublikasi Moliya vazirligi huzuridagi Inqirozga qarshi kurashish jamg‘armasiga yo‘naltirilishi ma’lumot uchun qabul qilinsin.
 2. Quyidagilar:
 Xalqaro valyuta jamg‘armasi tomonidan “Tezkor kreditlash dasturi” bo‘yicha ajratiladigan qarzni qaytarishning prognoz jadvali 1-ilovaga;
 Xalqaro valyuta jamg‘armasi tomonidan “Tezkor moliyalashtirish instrumenti” bo‘yicha ajratiladigan qarzni qaytarish, foiz va xizmat ko‘rsatish haqi bo‘yicha to‘lovlarni amalga oshirishning prognoz jadvali 2-ilovaga muvofiq tasdiqlansin. 
 3. Belgilansinki:
 O‘zbekiston Respublikasi Moliya vazirligi XVJ tomonidan ajratiladigan qarzlardan maqsadli va samarali foydalanilishi yuzasidan mas’ul ijro etuvchi organ hisoblanadi;
 XVJ tomonidan ajratiladigan qarzlar doirasida amalga oshiriladigan davlat xaridlarining ochiqligi va shaffofligini ta’minlash maqsadida davlat buyurtmachilari ushbu mablag‘lar doirasida shartnomalar tuzilgan davlat xaridlari ijrochilarining benefitsiarlari to‘g‘risidagi ma’lumotlarni O‘zbekiston Respublikasi Moliya vazirligiga taqdim etadi;
 XVJ tomonidan ajratiladigan qarzlarni qaytarish, foiz va xizmat ko‘rsatish haqi bo‘yicha to‘lovlarni amalga oshirish bilan bog‘liq xarajatlar O‘zbekiston Respublikasi respublika budjeti mablag‘lari hisobidan amalga oshiriladi.
 4. Mazkur qarorning ijrosini nazorat qilish O‘zbekiston Respublikasi Bosh vazirining moliya — iqtisodiyot va kambag‘allikni qisqartirish masalalari bo‘yicha o‘rinbosari — O‘zbekiston Respublikasi iqtisodiy taraqqiyot va kambag‘allikni qisqartirish vaziri J. A. Qo‘chqorov va O‘zbekiston Respublikasi moliya vaziri T. A. Ishmetov zimmasiga yuklansin.